Докторантурите в КМНЦ-БАН са с редовна, задочна и самостоятелна форма на обучение, както и в изпълнение на научноизследователски проект по чл. 21, ал. 7 от ЗВО.

Продължителността на обучението е както следва:

1. редовна форма на обучение – 3 години;

2. задочна форма на обучение – 4 години;

3. самостоятелна форма на обучение и обучение в изпълнение на научноизследователски проект по чл. 21, ал. 7 от ЗВО – до 5 години.

Докторантурата може да бъде осъществена съвместно с партньорска научна организация или университет.

Конкурсът за обучение на редовни и задочни докторанти по държавна поръчка, със срок от два месеца, се обявява в Държавен вестник и на интернет страницата на КМНЦ - БАН, а конкурсът за обучение на докторанти по чл. 21, ал. 7 ЗВО, със срок от един месец – само на интернет страницата на КМНЦ-БАН в съответствие с изискванията на чл. 3, ал. 1 от ЗРАСРБ.

Срокът за подаване на документи за участие в конкурса за прием на редовни и задочни докторанти по държавна поръчка е два месеца от момента на обявяването му в ДВ, а за участие в конкурс за прием на докторанти в изпълнение на научноизследователски проект – не по-малък от един месец от публикуването на обявата.

Кандидатите подават в КМНЦ-БАН следните документи:

1. Заявление за участие в конкурса
2. Автобиография;
3. Диплома или нотариално заварено копие на диплома за висше образование с приложението (за ОКС „магистър“ и за ОКС „бакалавър“, ако завършеното образование е при степенна структура на обучение). Кандидатите без дипломи представят уверение от висшето училище за завършено образование, в което задължително се посочва средният успех от следването и оценката от защита на дипломната работа (или от положения държавен изпит);;
4. Удостоверение за признато висше образование, ако дипломата е издадена от чуждестранно висше училище;
5. Медицинско свидетелство за лица, които не са български граждани и не са граждани на друга държава-членка на Европейския съюз, на друга държава-страна по Споразумението за Европейското икономическо пространство, или на Конфедерация Швейцария, издадено в срок не по-дълъг от един месец преди датата на кандидатстването и заверено от съответните органи в страната, от която лицето кандидатства;
6. Декларация по §5 от допълнителните разпоредби на ПМС 90/ 26.05.2000 г.;
7. Фактура за платена такса в ЦО-БАН за участие в конкурса.

Директорът на КМНЦ-БАН уведомява писмено кандидатите за резултатите от допускането им до участие в конкурса в срок до 14 дни от изтичане на срока за подаване на документи, като за недопуснатите кандидати се посочват и мотивите за недопускането им.

Уведомлението съдържа конспект на въпросите за изпита по специалността и се изпраща до един месец преди датата на изпита.

До участие в конкурса се допускат кандидатите за докторанти, които имат общ успех от дипломата за образователно-квалификационната степен „магистър” най-малко „много добър” (4.50).

Успешно издържали конкурса са кандидатите, които са получили средна оценка от писмения и устния изпит по специалността не по-ниска от „много добър” (4.50) и оценка не по-ниска от „добър” (4.00) на изпита по чужд език.